
Ministru kabineta rīkojums Nr. 823
Rīgā 2025. gada 10. decembrī (prot. Nr. 51 64. §)
Par prioritārā pasākuma finansējuma un apropriācijas pārdali
· 1. Atbalstīt finansējuma pārdali 2025. gadā Finanšu ministrijas budžeta programmas 33.00.00 "Valsts ieņēmumu un muitas politikas nodrošināšana" ietvaros, nemainot budžeta programmai noteikto apropriāciju, no prioritārā pasākuma "Nacionālo un ES normatīvo aktu prasību izpilde, tai skaitā IT sistēmu pielāgošana" 133 362 euro apmērā atlaišanas pabalstu izmaksai Valsts ieņēmumu dienesta nodarbinātajiem sakarā ar amata vietu likvidāciju.
· 2. Atbalstīt apropriācijas pārdali 2025. gadā Finanšu ministrijas budžeta programmas 33.00.00 "Valsts ieņēmumu un muitas politikas nodrošināšana" ietvaros 1 510 639 euro apmērā, palielinot izdevumus atlīdzībai 1 510 639 euro apmērā, lai nodrošinātu atlaišanas pabalstu izmaksu Valsts ieņēmumu dienesta nodarbinātajiem sakarā ar amata vietu likvidāciju, un attiecīgi samazinot:
· 2.1. 2023.–2025. gada prioritārā pasākuma "Valsts ieņēmumu dienesta Maksājumu administrēšanas informācijas sistēmas (MAIS) attīstība, tai skaitā normatīvo aktu izmaiņas" izdevumus pamatkapitāla veidošanai 601 533 euro apmērā;
· 2.2. 2023.–2025. gada prioritārā pasākuma "Informācijas sistēmu pielāgojumi normatīvā regulējuma par diskvalificētajiem vadītājiem un pārrobežu reorganizāciju ieviešana" izdevumus precēm un pakalpojumiem 9505 euro apmērā;
· 2.3. 2024.–2026. gada prioritārā pasākuma "Nacionālo un ES normatīvo aktu prasību izpilde, tai skaitā IT sistēmu pielāgošana" izdevumus precēm un pakalpojumiem 622 430 euro apmērā;
· 2.4. 2024.–2026. gada prioritārā pasākuma "Oglekļa ievedkorekcijas mehānisma piemērošana Latvijā" izdevumus precēm un pakalpojumiem 27 498 euro apmērā un pamatkapitāla veidošanai 23 376 euro apmērā;
· 2.5. 2024.–2026. gada prioritārā pasākuma "Likumprojektu pakotne reģistrētās partnerības jautājumā" izdevumus precēm un pakalpojumiem 100 391 euro apmērā un pamatkapitāla veidošanai 35 000 euro apmērā;
· 2.6. 2025.–2027. gada starpnozaru prioritārā pasākuma "Valsts materiālo rezervju iegāde, atjaunināšana un uzturēšana" izdevumus precēm un pakalpojumiem 7069 euro apmērā;
· 2.7. e-rēķinu risinājuma funkcionalitātes ieviešanai paredzētā finansējuma (piešķirts saskaņā ar Ministru kabineta 2024. gada 20. augusta sēdes protokollēmuma (prot. Nr. 32 61. §) "Informatīvais ziņojums "Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2025., 2026., 2027. un 2028. gadam"" 27. punktu) izdevumus pamatkapitāla veidošanai 83 837 euro apmērā.
· 3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas pārdali atbilstoši šā rīkojuma 1. un 2. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.

